- Det er simpelthen så fantastisk at være her, vi har alle sammen savnet Naturmødet. Det er bare ikke det samme bag skærmen, siger miljøminister Lea Wermelin (S) med henvisning til sidste års naturmøde, der på grund af corona blev holdt virtuelt. Lea Wermelin åbnede årets udgave af Naturmødet i Hirtshals sammen med Hjørring Kommunes borgmester Søren Smalbro. Miljøministeren glæder sig især til at få stemningen tilbage fra de tidligere naturmøder, og at man kan blive klogere og udfordret. - Og også det at kunne tale om naturpolitik på en anden måde, end vi plejer. For sådan et folkemøde som Naturmødet skal lige få os alle sammen til at sænke skuldrene lidt. Årets tema er brobygning, så det at lytte til hinanden og have tiden til dialogen, der er dejligt ved Naturmødet, siger Lea Wermelin. Hun havde torsdag et stramt program med diverse debatter og mere underholdende indslag.

Opsummering:
Lea Wermelin glæder sig til at have tid til dialogen på årets udgave af Naturmødet i Hirtshals.